**Boris A. Novak**

**KOLIKO STANE ČLOVEŠKO ŽIVLJENJE?**

***(kraljevski spev)***

Koliko stane človeško življenje?

Koliko stanejo leta svetlobe,

meseci, tedni, trenutki, žarenje

čudežev tega vesolja, mehkobe

njenih / njegovih objemov, milobe

maternih rok, iger otrók? Koliko jezero,

koliko morje poljubov, problemov,

smeha in solz, gub in izgub? Zdaj vemo:

vmes med 36 dolarjev in 3,56 evrov,

upoštevaje dve cepljenji – repete.

*Cepete-repete-cepete-repete!*

Koliko stane človeško trpljenje?

Koliko stanejo časi tesnobe,

dela, skrbi, bolečin? Pa sopenje

let do dopolnjene delovne dobe?

Nakup stanovanja, up milostne sobe

Doma starejših? Spominov stotero?

Koliko stane življenje? Zdaj vemo.

Soočamo se le z manjšo dilemo:

ali je cena življenja 36 dolarjev Moderne,

24 evrov Pfizerja ali 3,56 evrčkov AstraZenece?

*Cepete-repete-cepete-repete!*

Vlada je privarčevala 11.872.000 evrov

za 900.000 doz dražjega cepiva,

*discount* cepiva pa ni. Smrt jemlje mero

živim, vsak val vse bolj množično bero.

Bi bila naša soseda še živa?

Bog ve. Za njeno bolečo smrt pa je kriva

vlada. Le toliko stane življenje:

manj od 3,56 evrov cepiva, katerega ni.

Toliko stane neznosno hropenje

na respiratorju, in tako to gre – mimogrede:

*cepete-repete-cepete-repete!*

Vlado sestavljajo sami eksperti

za klene alpske poskočnice Smrti,

kravje kupčije in kičasto slavje

Tridesetletnice RS, navček za navje.

S cepljenjem je varčeval zvitorepec,

cepljenje odcepetal prvi cepec,

predsednik vlade, minister za zdravje,

obramboslovec hudičevih kevdrov,

veliko dražjih od 36 dolarjev, od 24 evrov,

za ketno ničel dražjih od 3,56 evrov …

*Cepete-repete-cepete-repete!*

Koliko časa še, koliko smrti?

Eden za drugim že cepamo, strti.

Koliko časa še, koliko žrtev?

Vsako ime je cel svet. Svet, ki je mrtev.

Tisoči mrtvih svetov. Kozmična kletev –

za vlado pa le projekt, ki ni šel po načrtu.

Vlada ponosno oznanja zasluge,

da je rešila problem ustanov za starejše:

proste so tolike kapacitete,

tolike postelje, tolike truge!

*Cepete-repete-cepete-repete! …*

Naša življenja zapravlja ta cepec,

ta varčevalec cepiv, cepetalec,

predsedovalec EU, velemojster za repete …

Toda življenje ni porcija repete.

*Cepete-repete-cepete-repete! …*